

|  |  |
| --- | --- |
| **ΝΟΜΟΣ ΚΕΦΑΛΛΗΝΙΑΣ****ΔΗΜΟΣ ΑΡΓΟΣΤΟΛΙΟΥ****Γραφείο Δημάρχου**Πλατεία Βαλλιάνου28100, Αργοστόλι |  |

***Αργοστόλι, 07-08-2024***

«Για τρία χρόνια ο Πλατύς Γιαλός στον Δήμο Αργοστολίου-

Το χρονικό της παραχώρησης»

Πραγματοποιήθηκε δια περιφοράς η 18η κατεπείγουσα συνεδρίαση του Δημοτικού Συμβουλίου Αργοστολίου, κατά την οποία υπερψηφίστηκε η υπογραφή της σύμβασης με την ΕΤΑΔ για την παραχώρηση του Πλατύ Γιαλού στον Δήμο Αργοστολίου. Η αντιπολίτευση, αν και υπερψήφισε το θέμα, εξέφρασε ενστάσεις σχετικά με την αντικειμενική καθυστέρηση της παραχώρησης.

Γι’ αυτόν το λόγο θα θέλαμε να ενημερώσουμε τις δημότισσες και τους δημότες για τα εξής:

**·**        Ο Δήμαρχος Αργοστολίου ήρθε σε έγκαιρη επικοινωνία με την ΕΤΑΔ, ήδη από τις αρχές Απριλίου, και τον δικηγόρο της εταιρείας κ. Πλαστήρα Κωνσταντίνο. Τότε υπήρξε διαβεβαίωση για την παραχώρηση του Πλατύ Γιαλού μα όχι άμεση ανταπόκριση.

**·**        Ο Δήμος Αργοστολίου συνέχισε τις οχλήσεις προς την ΕΤΑΔ και ο ίδιος ο Δήμαρχος καλούσε επανειλημμένα τον κ. Πλαστήρα καθώς παρακολουθούσε στενά το ζήτημα.

**·**        Στα μέσα του Απρίλη παρενέβη η Νομική Υπηρεσία του Δήμου Αργοστολίου ζητώντας άμεσες ενέργειες για την παραχώρηση του Πλατύ Γιαλού.

**·**       Ο Δικηγόρος της ΕΤΑΔ απαντούσε ότι δεν έπρεπε να αποσταλεί αίτημα μέχρι να υπάρξει επίσημη, έγγραφη ενημέρωση στον Δήμο για τη διαδικασία και τα δικαιολογητικά που θα έπρεπε να υποβληθούν.

**·**        Λόγω του ότι δεν υπήρχε εξέλιξη στην υπόθεση, αλλά και λόγω του ότι οι περισσότερες προσπάθειες επικοινωνίας δεν τελεσφορούσαν, ο Δήμαρχος προχώρησε σε νέα ενέργεια στέλνοντας έγγραφο προς την ΕΤΑΔ αναγκάζοντας έτσι την εταιρεία να επιβεβαιώσει τη λήψη του εγγράφου και να κινήσει, επιτέλους, τις διαδικασίες.

**·**       Εσφαλμένα η αντιπολίτευση θέτει ως αρχική ενέργεια του Δήμου το προαναφερθέν έγγραφο του Δημάρχου προς την ΕΤΑΔ. Οι προσπάθειες είχαν, όπως είπαμε παραπάνω, ξεκινήσει ήδη απ’ τις αρχές του Απρίλη.

**·**       Η ΕΤΑΔ απάντησε με ηλεκτρονικό μήνυμα στις 11 Ιουνίου ενημερώνοντας τον Δήμο για τα απαραίτητα δικαιολογητικά τα οποία άμεσα συλλέξαμε και προσκομίσαμε μέσα σε μόλις πέντε ημέρες.

**·**       Τελικά, η ΕΤΑΔ έφτασε στις αρχές Αυγούστου για να εγκρίνει τους όρους της παραχώρησης και να καλέσει τον Δήμο Αργοστολίου να υπογράψει τη σχετική σύμβαση.

Η Δημοτική Αρχή δε θα αρκεστεί στην τριετή παραχώρηση που, ωστόσο, μας δίνει μία περίοδο με περισσότερη ελευθερία κινήσεων και διαχείρισης. Ήδη εργαζόμαστε για την περαιτέρω παραχώρηση του Πλατύ Γιαλού με περισσότερα χρόνια και με την καλύτερη δυνατή συμφωνία υπέρ των πολιτών και του Δήμου μας.

Η παραδοσιακά Αργοστολιώτικη παραλία θα λειτουργήσει στο εξής ως μία σύγχρονη παραλία, με αξιόπιστες υπηρεσίες, προσφέροντας οικονομικά οφέλη για τον Δήμο μας.

***Από το Γραφείο Δημάρχου Αργοστολίου***